runetrust/blame-folketinget-dk huggingface dataset:
Per Larsen (KF), 2023-10-26:
Tak for det, formand.
Jeg står her på vegne af min udmærkede kollega Lise Bertelsen, som desværre er forhindret i at deltage i mødet i dag.
Formålet med lovforslaget er at gøre rammerne for valg mere tidssvarende og at reducere og forenkle reglerne.
Det er jo generelt noget, vi i Konservative er rigtig glade for, så derfor kommer vi også til at støtte forslaget.
Med ændringerne skulle det gerne gøres nemmere bl.a. at brevstemme.
Stemmesedlerne skulle udseendemæssigt blive mere overskuelige, og så er der flere forskellige andre tiltag, der tilsammen vil betyde, at man undgår at misforstå afstemningsreglerne og undgår, at ens stemme i sidste ende bliver erklæret ugyldig.
Med lovforslaget sigtes der mod, at endnu flere afgiver deres stemme.
Det gør sig gældende nu, at flere stemmesedler bedømmes ugyldige, fordi de er for komplekse at udfylde og krydset desværre havner i den forkerte rubrik.
I lovforslaget foreslås der ligeledes ændringer i reglerne om kommunernes og regionernes styrelse, bl.a. i forhold til dokumentation, anbringelse af fondsmidler og afholdelse af møder.
De enkelte kommuner og regioner kan i helt særlige tilfælde vælge at afholde møder i kommunalbestyrelserne og regionsrådene virtuelt.
Vi gjorde os erfaringer med virtuelle møder under corona, både positive og negative.
Fremmøde kan noget særligt, men i særlige tilfælde kan virtuelle møder jo også være nødvendige, altså i helt ekstraordinære tilfælde.
Det Konservative Folkeparti støtter forslaget.
Jette Gottlieb (EL), 2023-10-26:
Tak for det.
Jeg synes f.eks., at det er ret vigtigt, og at det er noget, der berører en del mennesker, at man til kommunalvalg kan komme til at stemme, selv om man er flyttet inden for kort tid.
Det er en god forbedring og også i et vist omfang en forenkling, så fint med det.
Så er der afskaffelsen af listeforbund.
Det var vist en regel, der blev indført efter kommunalreformen i 1970, og den har overlevet sig selv.
Så det er også fint, at man laver om på det nu.
Så er der spørgsmålet om brevstemmer.
Det er også fint, at man kan være væk i en længere periode og stemme.
Det sjove er, at hvis vi snakker om fristerne ved europaparlamentsvalg, bliver både partier og kandidater offentliggjort, inden man begynder at kunne brevstemme, så man kunne egentlig lære lidt af den måde, det er gjort på.
Så det kan vi lige kigge på.
Så er der spørgsmålet om den måde, man bliver opstillet på, og ved de kommunale valg er der både spørgsmålet om valgforbund og spørgsmålet om listeopstilling kontra sideordnet opstilling.
Der er det jo rigtig, rigtig vigtigt, at det i valglokalet helt tydeligt fremgår, hvordan folk er opstillet.
Så den forenkling, der ligger i at afskaffe nummereringen, giver samtidig en usikkerhed for vælgerne, som man er nødt til at imødekomme ved at lave sikre opslag i valglokalerne for at gøre opmærksom på, at det her parti altså opstiller kandidater på en partiliste, og at et andet parti altså har sideordnet opstilling, for det kan have indflydelse på den måde, som folk stemmer på.
Så er der den specielle bemyndigelse til at være behjælpelig med valg for ukrainere.
Det er jo en slags særlov, kan man sige.
Vi har andre store befolkningsgrupper i Danmark, som kan stemme; f.eks. kan tyrkiske statsborgere også stemme i Danmark.
Kunne man overveje, om det samme skulle gælde for det?
Kunne man overveje noget tilsvarende for syriske tilstedeværende i Danmark osv. osv.?
Det er en særlov, og jeg forventer ikke, at den kommer til at skulle virke ret længe, men vi skal være opmærksomme på, at der er andre lande, der er i en tilsvarende presset situation.
Der er i hvert fald også noget lige at kigge på, altså om man skulle, hvad kan man sige, genbesøge den paragraf, når vi har set, om det fortsat skal være gældende.
Alt i alt er det nogle forslag, som forbedrer og forenkler vores valglov, så Enhedslisten kan støtte forslaget.
Christina Olumeko (ALT), 2023-10-26:
Tak for ordet.
I dag behandler vi et lovforslag, som indfører nogle mindre ændringer i rammerne for vores valg og lokaldemokrati.
Jeg vil ikke gennemgå dem alle sammen her.
Det har tidligere gode kollegaer på talerstolen allerede gjort.
Til gengæld vil jeg blot sige, at Alternativet kan støtte lovændringerne, og herudover kan vi naturligvis også støtte den lovændring, der handler om, at Danmark skal kunne hjælpe herboende ukrainere med at stemme til fremtidige ukrainske valg.
Så langt, så godt.
Men i anledning af lovforslagets pkt. 2.1.2 om ændring af kravet til stillerunderskrifter ved regionalvalg vil jeg blot sende et ønske til indenrigs- og sundhedsministeren om, at vi får bygget et digitaliseret system for stillerunderskrifter og kandidatanmeldelse.
Digital underskrift vil nemlig gøre det langt mere sikkert for den enkelte stiller eller kandidat.
Det vil gøre administrationen ved kandidatanmeldelse væsentlig lettere og mindske risikoen for fejl.
Det ved jeg også er et ønske fra flere regioner, og det har de jo sådan set også fremhævet i høringssvarene.
Til sidst vil jeg også bare fra talerstolen give Alternativets støtte til det, som SF's ordfører fik sagt omkring den d'Hondtske beregningsmetode, som vi også i Alternativet finder udemokratisk.
Tak for ordet.
Sophie Løhde (V), 2023-10-26:
Tak, formand, og tak for bemærkningerne til lovforslaget fra ordførerne.
I Danmark har vi grundlæggende et af verdens bedste valgsystemer og et velfungerende lokaldemokrati, og det har vi jo bl.a., fordi vi i Danmark har en stærk tradition for, at brede flertal her i Folketinget med jævne mellemrum åbner lugen til vores demokratiske maskinrum og efterser maskinen.
Det gør vi f.eks., hver gang vi har afholdt valg i Danmark.
Opstod der nogle problemer ude på valgstederne?
Var der fejl i en stemmeseddel?
Hvorfor opstod fejlene, og hvordan undgår vi, at de samme fejl sker en anden gang?
De spørgsmål vender vi her i Folketinget i Udvalget til Prøvelse af Valgene.
Ude i kommunerne gør de det samme, og vi gør det også en gang mellem i Indenrigs- og Sundhedsministeriet.
Det er altså ikke en revolution af vores valghandlinger eller af vores lokale demokrati, men det er nogle finjusteringer, forenklinger og forbedringer af de regler de steder, hvor vi har lært at vi faktisk kan gøre det bedre.
Jeg indrømmer, at der er mange forskellige ændringer, men de har så også noget tilfælles i sidste ende, da de netop er med til at finjustere og forenkle vores demokratiske processer.
Det er også derfor, vi har valgt at lave et samlet lovforslag her.
Jeg bemærkede, at SF's ordfører gerne ville have haft det delt op.
Det mener jeg overhovedet ikke det her lovforslag kan bære.
Altså, ultimativt skulle vi jo nu have fremsat 15 lovforslag med det, vi har behandlet her i dag.
Jeg synes, at der er mange af ændringerne, som hver især både er for små, men også for tekniske, til at de ville have kunnet bære flere forskellige lovforslag.
Det er derfor, det også bevidst er holdt samlet.
Jeg vil også gerne kvittere over for Folketingets partier for den grundlæggende positive modtagelse, der har været her i Folketingssalen i dag.
Jeg ser frem til den videre udvalgsbehandling og står naturligvis til rådighed for besvarelse af de spørgsmål, der også er en række ordførere som gerne vil have uddybet, også for de partiers vedkommende, som afventer endelig stillingtagen frem mod tredjebehandlingen af lovforslaget.
Men tak i dag for den grundlæggende positive modtagelse fra et meget bredt flertal her i Folketinget.
Stinus Lindgreen (RV), 2023-10-26:
Tak for det.
Jeg følte mig lidt kaldet til at tage ordet, når nu det var dette lovforslag.
Jeg vil blot høre ministeren kommentere lidt på noget af det, vi har snakket om her i dag, som jo er samtykke, altså patienternes samtykke, og derved selvfølgelig også informationen om, hvad det er, de deltager i.
Som ministeren og flere ordførere har været inde på, har det her felt rykket sig utrolig meget, og det betyder også, at det er meget komplekse forskningsprojekter, man deltager i.
Så jeg vil egentlig blot høre, om ministeren kan reflektere lidt over, hvordan vi skal informere om noget, der er komplekst og svært at forklare, og hvor alle detaljer skal være med, men også på en måde, så alle borgere, om man så må sige, kan forstå, hvad det egentlig er, de siger ja til.
Sophie Løhde (V), 2023-10-26:
I forhold til det sidste tror jeg ikke der er et enkelt svar, hvor man kan sige, at hvis vi gør sådan her, er det løst i morgen for alt og for alle.
Jeg tror, det er et felt, vi hele tiden løbende skal sørge for at arbejde med, igen også som en vigtig forudsætning for, at vi fortsat bevarer den generelt store tillid og opbakning, der er til systemet i Danmark.
Det mener jeg nu ikke at man nødvendigvis behøver at føle sig kaldet til, men jeg vil til gengæld gerne her fra talerstolen også kvittere for det store engagement, som hr. Stinus Lindgreen har udvist i forhold til også at få de her elementer på plads, så vi dermed også er sikret nu, synes jeg, med hensyn til at vi får et samlet godt lovforslag.
Monika Rubin (M), 2023-10-26:
Tak for det.
Med det her lovforslag får sygeplejersker fremover mulighed for selvstændigt at træffe beslutning om at udføre visse opgaver, som hidtil har været forbeholdt læger.
Det er altså en rigtig god ting, siger jeg her som læge.
Vi har nemlig hørt og sagt det mange gange før: Vores sundhedsvæsen mangler sundhedsfagligt kvalificeret personale.
Derfor er vi nødt til at gøre arbejdsgangene så smidige som muligt, så vi får mest muligt ud af de personer, som vi allerede har i vores sundhedsvæsen, og som har kompetencerne til at udføre det nødvendige stykke arbejde.
Det er i forbindelse med det her lovforslag i virkeligheden ret ligetil.
For sygeplejersker er altså ikke bare lægernes små hjælpere.
Det er dygtige fagfolk med den nødvendige uddannelse, erfaring og ekspertise til at udføre opgaver, som bl.a. nævnes i det her lovforslag, og det kunne være blodprøvetagning, vaccinationer og syning af overfladiske sår uden for ansigtet.
Det er altså en faggruppe, som jeg i mit lægefaglige virke slet ikke kan være foruden.
Ved at give sygeplejersker beføjelserne til selvstændigt at udføre visse opgaver kan vi sikre, at patienterne får den rette behandling langt hurtigere.
Vi styrker med andre ord vores sundhedsvæsen ved at lade sygeplejerskerne benytte deres fulde potentiale og derved også frigive og frigøre lægernes tid til mere medicinsk komplekse opgaver.
Det bliver særlig vigtigt, hvis vi bevæger os væk her fra hovedstaden, hvor vi står i dag, og ud i noget af det, nogle ynder at kalde Vandkantsdanmark, for her er der desværre en udbredt lægemangel.
Og her er det altså ofte sygeplejersker, der er de primære sundhedsudbydere.
Det her lovforslag vil altså give dem mulighed for at yde en langt mere omfattende sundhedspleje i deres lokalsamfund.
De to andre elementer i lovforslaget støtter Moderaterne også op om: Udvidelsen af det forbeholdte område for jordemødre og det at give Ankenævnet for Patienterstatningen kompetence til at behandle klager over afgørelser i sager, som Patienterstatningen behandler i samarbejde med Grønlands selvstyres regering.
Tak for ordet.
Louise Brown (LA), 2023-10-26:
Tak for det.
Endelig kommer der rent faktisk et reelt forslag på bordet, hvor vi ret hurtigt kan fjerne en del af det bureaukrati, der i dag er ude i den virkelige verden blandt sygeplejerskerne.
Med det her lovforslag foreslås det at udvide sygeplejerskernes virksomhedsområde, således at de kan varetage flere typer af behandlinger uden at skulle spørge en læge om lov først.
Jeg har for ganske nylig været på besøg på Hedensted Kommunes rehab- og akutcenter.
Her talte jeg med lederen, der gav udtryk for, at det her lovforslag faktisk er længe ventet.
Det giver nemlig supergod mening for arbejdsgangene, at sygeplejerskerne kan foretage sig lidt mere, end de kan i dag, uden at skulle spørge om lov først.
Hun fortalte bl.a., at når der skal ordineres en bestemt type medicin, skal sygeplejersken først ringe til lægen.
Her skal hun måske sidde i kø og vente på, at lægen er klar.
Herefter skal hun så forklare situationen, hvorefter lægen siger: Ja, selvfølgelig, gør du bare det.
Først herefter kan sygeplejersken så handle.
Den her proces tager, som flere også har nævnt, unødvendig tid både for sygeplejersken og for lægen.
Men vigtigst af alt gør det, at patienten skal vente i længere tid.
Her kan vi så med et ret let greb gøre tingene lidt mere smidige for alle.
Jeg har naturligvis læst mig til i nogle af høringssvarene, at det ikke er alle, der er lige begejstret for den her løsning.
Her er FOA bl.a. på banen
, fordi de er bange for, at sygeplejerskerne kommer til at tage noget af arbejdet fra social- og sundhedsassistenterne.
Til det må jeg bare spørge: Hvad er det egentlig, der er vigtigst i den her sammenhæng?
Er det patienternes ve og vel?
Eller er det social- og sundhedsassistenternes?
Altså, jeg anerkender det store arbejde, som social- og sundhedsassistenterne varetager, bl.a. i vores sundhedssystem; uden dem kunne det jo ikke fungere så godt, som det gør i dag.
Men vi bliver nødt til at kigge på det her i det helt store billede og tænke på, hvem det egentlig er, det handler om.
Og det kunne jo også være, at social- og sundhedsassistenterne ved gennemførelsen af det her lovforslag faktisk fik endnu bedre tid til omsorgsopgaver.
Lovforslaget omhandler en masse forskellige tiltag, der sammenlagt udvider virksomhedsområdet for sygeplejerskerne, heriblandt udtagelse af kapillærblodprøver og veneblodprøver, anlæggelse af venekateter, ventrikelsonder og katetre gennem urinrøret, suturering af overfladiske hudsår og flere ordinationer og behandlinger.
Og jeg er faktisk helt tryg ved og har stor tillid til, at når forslaget er udformet, som det er, er det også gjort med en viden om, at det er sikkert for patienterne.
Derfor har vi heller ikke noget problem med at stemme for det her lovforslag.
I bund og grund mangler vi mange ting i vores sundhedssystem, og tillid til vores sundhedspersonale er altså også lidt en mangelvare, synes jeg.
Og den anden del af lovforslaget om Ankenævnet for Patienterstatningens kompetence til at behandle grønlandske klagesager om patienterstatning bakker vi naturligvis også op om.
Tak for ordet.
Per Larsen (KF), 2023-10-26:
Tak for det, formand, og tillykke til sygeplejerskerne og jordemødrene, men jo også tillykke til patienterne.
Det Konservative Folkeparti kommer til at støtte forslaget, der jo i sin substans er en udmøntning af det, vi aftalte i 2022 om smidiggørelse af arbejdsgangene i sundhedsvæsenet, da der er behov for, at ressourcerne anvendes bedst muligt.
Der mangler mange steder personale, og samtidig er der også en økonomi, som er meget, meget stram.
Vi skal derfor hele tiden gøre, hvad der er muligt for at effektivisere behandlingsforløbene, og her er sygeplejerskerne jo en stor og uundværlig ressource.
Derfor er der også behov for at udvide rammerne for, hvad sygeplejerskerne og jordemødrene kan udføre helt selvstændigt uden først at skulle konsultere den ansvarlige læge.
Der er jo nævnt, også her fra talerstolen, nogle af de ting, som det handler om, nemlig at sy mindre sår, lægge kateter og den slags ting.
For det første må vi aldrig gå på kompromis med patienternes sikkerhed.
Vi har jo et princip i sundhedsloven, der tilsiger, at patienterne skal behandles efter bedste specialiststandard.
Det skal vi selvfølgelig iagttage.
For det andet skal vi også minimere forbruget af de sparsomme ressourcer.
I flere af høringssvarene er der jo en bekymring for sygeplejerskernes selvstændige virke, når nu det gælder f.eks. prøvetagning og andre ting.
Når det handler om måling af patienternes infektionstal eller blodsukker, er det typisk noget, der kan klares ved at tage blod fra en finger eller en øreflip, og det er jo helt uproblematisk.
Der er jo også udmærkede apparater til at frembringe resultatet af blodprøven.
Men når det gælder blodprøver udtaget i albuen, som efterfølgende skal analyseres på et hospital, rejses der en bekymring, dels fordi en sådan blodprøve jo koster noget at få analyseret, dels fordi samme blodprøve typisk også skal anvendes til at stille en konkret diagnose, så man kan finde ud af, hvad patienten fejler.
Som bekendt er det jo lægen, der stiller diagnosen.
Der udtages jo ufattelig mange blodprøver i det her land.
Dansk Selskab for Almen Medicin skriver også i deres høringssvar, at jo flere der selvstændigt kan iværksætte prøvetagning, jo flere prøver vil der blive taget.
Det gælder alle steder i sundhedsvæsenet, og når man fjerner et led i godkendelsen eller dialogen, øger det antallet af undersøgelser eller henvendelser.
Det er jo også noget af det, vi har set, da man gav de praktiserende læger mulighed for at henvise til scanning; så steg antallet af scanninger, som jo også er ressourcekrævende.
Vi har også bemærket, hvad FOA skriver i forhold til den bekymring, de har, som handler om opgaveglidning.
Men vi ser frem til udvalgsbehandlingen, så vi inden den endelige vedtagelse kan have mere fast grund under fødderne.
Vi konservative støtter selvfølgelig også, at Patienterstatningen får mulighed for at behandle sager efter aftale med det grønlandske sundhedsvæsen.
Tak for ordet.
Stinus Lindgreen (RV), 2023-10-26:
Tak, formand.
Målet er, som vi har hørt, en bedre brug af vores kompetente sundhedsfaglige personale, så vi bedst muligt kan løse de mange opgaver, der er i vores sundhedsvæsen, til gavn for patienterne.
Det er helt oplagt fornuftigt, ikke mindst i en tid, hvor vi hele tiden taler om et sundhedsvæsen, der er presset, og hvor vi skal prioritere ressourcerne bedst muligt og løse opgaven så effektivt, som vi kan.
Vi har i Radikale Venstre længe talt for, at vi skal blive bedre til at tænke bredt, i forhold til hvordan de forskellige sundhedsfaglige grupper bedst kan anvende deres kompetencer i sundhedsvæsenet.
Dette lovforslag er en del af den løsning, så tak for det.
Derfor bakker vi også i Radikale Venstre op om lovforslaget, ligesom vi kan se at de generelt positive høringssvar gør, dog med de forventede uenigheder, der oplagt også er på området.
For at være sikker på, at vi løser udfordringerne optimalt og ikke skaber nye problemer for os selv og for patienterne, personalet, det tværfaglige samarbejde, patientsikkerheden eller i forhold til at skabe et unødigt ressourcepres, så er det vigtigt, at der er klarhed og enighed til gavn for faggrupperne, sundhedsvæsenet og ikke mindst patienterne selv.
Det har tidligere ordførere også været inde på forskellige aspekter af, herunder hr. Christoffer Aagaard Melson, fru Kirsten Normann Andersen og senest hr. Per Larsen.
Mange af de samme bekymringer har jeg også, og det skal vi have belyst.
Mette Thiesen (DF), 2023-10-26:
Tusind tak.
Det er jo en fornøjelse at komme på talerstolen efter så mange positive taler, og det stopper bestemt ikke her.
I Dansk Folkeparti er vi også rigtig, rigtig glade for det her lovforslag.
Vi er rigtig glade for, at man nu endelig går ned ad den vej, hvor man i højere grad anerkender flere fagligheder og dygtige fagpersoner på sundhedsområdet.
Vi skal også være ærlige og sige, at vi gerne så, at man også gik endnu længere, og det er jo en af de ting, som vi tager med i forbindelse med bl.a. det høringssvar, der også er kommet fra FOA, for der er rigtig dygtige mennesker rundtomkring i vores sundhedsvæsen, som sagtens kan få flere opgaver.
Det, vi også skal være sikre på for netop at sikre et sundhedsvæsen, som fungerer rigtig godt, er jo, at alle bliver anerkendt for deres kompetencer, bliver set for deres kompetencer og får lov til at arbejde inden for det felt, de er uddannet på.
Og det er vi altså ikke dygtige nok til i dag, og vi er slet ikke dygtige nok til at anerkende de rigtig mange dygtige mennesker, der er derude.
Så vi går til udvalgsarbejdet, hvad skal man sige, både med en glæde over, at vi her står med et lovforslag, hvor man virkelig anerkender sygeplejerskerne og giver dem nogle flere kompetencer og muligheder for at levere på de kompetencer – det er den ene ting – men vi så også gerne, at man gik længere.
Og det er noget af det, så vi glæder os til at drøfte i den videre udvalgsbehandling, sådan at vi kan sikre, både at vi har en masse fagpersoner på sundhedsområdet, som er glade ved at gå på arbejde hver dag, og som føler, de får lov til at levere det, som de er uddannet til, og bliver anerkendt for det, som de kan, men også, at vi ser flere og anerkender flere og breder det mere ud, sådan at man ikke har så snævert et fokus på, hvem der kan hvad, men så man breder det mere ud.
Lad det være ordene herfra.
Det er et fantastisk lovforslag, som vi selvfølgelig støtter, og jeg vil glæde mig rigtig meget til at følge udvalgsbehandlingen, også med de kommentarer, der er kommet fra de andre ordførere.
Så tusind tak for det.
Vi støtter forslaget.
Nikoline Erbs Hillers-Bendtsen (ALT), 2023-10-26:
Vi støtter selvfølgelig også det gode forslag fra Alternativet og er glade for, at vi står samlet om at sikre, at flere får lov at bruge deres faglighed, og at vi har tillid til, at det kan de godt.
Vi viser tillid til, at sundhedsfaglige beslutninger kan tages tættere på patienten, og at lag springes over, hvor sygeplejersker som udgangspunkt har den nødvendige viden.
Det bidrager til et smidigere og mere enkelt sundhedsvæsen med mere plads til kerneopgaven.
Dertil finder vi det faktisk også positivt, at Grønlands eget ønske om, at de danske myndigheder med forslaget vil få mulighed for at assistere det grønlandske klage- og patienterstatningssystem, også er en del af aftalen.
Derfor er vi glade for det gode lovforslag, som vi selvfølgelig støtter i Alternativet.
Kim Edberg Andersen (NB), 2023-10-26:
I Nye Borgerlige har vi jo altid sagt, at der skulle være meget mere respekt for fagligheden.
Man forstår jo ikke, hvorfor jeg lige pludselig skal have brug for sting, men det har jeg haft mange gange i mit liv.
Og hver eneste gang har en læge på skadestuen i Aalborg kigget på mig, hvorefter en sygeplejerske har udført det.
Det menneske, som faktisk syede mig alle gangene – godt nok forskellige mennesker – havde jo fagligheden.
Hun kunne godt se, at det flækkede øjenbryn jo nok ikke helede af sig selv og heller ikke et stort åbent sår på skulderen, eller hvor pokker jeg nu havde sørget for at komme til skade henne, da jeg var yngre.
Så det her giver så god mening.
Det skulle være sket for 20 år siden, for det har været et spild af ressourcer i alle de år.
Så Nye Borgerlige kommer naturligvis til at støtte forslaget, for det giver ingen mening ikke at gøre det.
Men vi skal jo ikke stoppe her.
Altså, jeg er klar over, at sygeplejerskerne er glade i dag, og så kan det godt være, at de minder lidt mere om læger, når vi så måske åbner op for, at noget af det, som de laver i dag, eller opgaver, de superviserer, glider til nogen, som også har stor faglighed.
Men jeg tror, at det er fremtiden.
Det tror jeg vi bliver nødt til at se ind i, for jeg sidder også i en region, hvor vi bare ved at vores personale godt vil, men måderne, konstruktionerne og systemerne skal vi have rusket op i for at få det til at virke igen.
Og vi har mange, mange dygtige mennesker, der gerne vil.
Måske skal vi sørge for at gøre alle de mindre stillinger i sundhedsvæsenet mere interessante, altså specialisere dem en lillebitte smule og se, om vi kan tiltrække nogle folk og for guds skyld udnytte de kapaciteter, vi allerede har.
Så jeg håber, at det her er starten på meget mere og ikke bare ligesom punktummet for en lang diskussion.
For hvis det her er starten på meget mere, tror jeg, at vi kan få et sundhedsvæsen, som vi rent faktisk kan se os selv i øjnene over om ganske få år, og at vi forhåbentlig også på den her måde kan begynde at rekruttere de mennesker, der skal til.
For der er da ikke noget mere nedværdigende som håndværker – jeg er selv håndværker, og det er sygeplejersker også – end at der skal en ind og fortælle en, hvad der er rigtigt, og hvad man skal lave, og sige: Det kan du faktisk godt.
Det er nedværdigende, og det skal vi holde op med.
Vi uddanner dygtige mennesker på alle niveauer i Danmark, og det skal vi have tillid til.
Nye Borgerlige støtter forslaget.